Afghanske styrker har trukket sig ud af baser i Musa Qala distriktet, som er et strategisk område i den sydlige Helmand provins. Det sker efter måneders voldsomme kampe med Taliban, oplyser den øverstbefalende for den afghanske hærs 215. korps, Mohammad Moeen Faqir.

De afghanske styrker er blevet beordret til at trække sig tilbage fra Roshan Tower, som var deres vigtigste base i Musa Qala, samt andre checkpoints i distriktet. Årsagen er at man er nødt til at prioritere indsatsen ved Gereshk, og den vigtige Highway One, der forbinder Kabul med syd og vest.

Voldsomme kampe har raset i Musa Qala og andre dele af Helmand i flere måneder og i august sidste år indtog Taliban området, før de blev drevet tilbage af afghanske styrker støttet af amerikanske luftangreb.

“Nu hvor regeringen har trukket sine styrker fra dette område, vil vi se Kajaki, Gereshk og Sangin kollapse meget snart,” udtaler det provinsielle rådsmedlem Abdul Majid Akhundzada til reuters

Tilbage i maj sidste år advarede og rapporterede guvernøren i Musa Qala, Mohammad Sharif Khan til Afghanistans regering, at tre fjerdedele af den sydlige Helmand-provins allerede var under Talibans kontrol, og regeringens folk var ikke længere til stede i deres distriktshovedkvarter.

Taliban har i en erklæring fortalt, at de har erobret pansrede mandskabsvogne, bulldozere og andet udstyr ved de forladte områder i Roshan Tower og ni andre checkpoints.

Slaget ved Musa Qala 2006

I sommeren 2006 blev det første hold danske kampsoldater i Afghanistan angrebet 3-5 gange om dagen en måned i træk. De afløste en britisk enhed i byen Musa Qala i Helmand-provinsen. Danskerne kæmpede sammen med afghanske og britiske soldater, og det britiske National Army Museum har opgjort en liste over de 20 værste og blodigste slag, briterne har været involveret i gennem historien. Slaget ved Musa Qala er på den liste sammen med D-dag, Waterloo og kampen om Goose Green under Falklandskrigen.